ไม่มีผู้ติดเชื้อโควิด-19 เพิ่มวันนี้ และผู้เสียชีวิตยังคงอยู่ที่ 56 ราย
ผู้ช่วยโฆษก ศบค.แถลงไม่มีผู้ติดเชื้อโควิด-19 เพิ่มวันนี้ และผู้เสียชีวิตสะสมยังคงอยู่ที่ 56 รายพ.ญ.พรรณประภา ยงตระกูล ผู้ช่วยโฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. แถลงสถานการณ์โรคโควิด-19 ว่า วันนี้ไม่มีผู้ติดเชื้อเพิ่ม รวมผู้ติดเชื้อสะสม 3,040 คน หายป่วยเพิ่ม 5 คน รวมผู้หายป่วยสะสม 2,921 คน รักษาตัวอยู่ 63 คน และไม่มีผู้เสียชีวิตเพิ่มในวันนี้ รวมผู้เสียชีวิตสะสมอยู่ที่ 56 ราย โดยผู้ติดเชื้อส่วนใหญ่เป็นชายมากกว่าหญิง อายุเฉลี่ย 39 ปี ซึ่งเป็นวัยทำงาน และผู้ติดเชื้อมากที่สุดอยู่ที่กรุงเทพฯ และนนทบุรี ส่วนสถานการณ์ในต่างประเทศ ที่ประเทศอินเดีย ยังคงมีผู้ป่วยสูงสุดในแถบอาเซียน ที่มีผู้ติดเชื้อแล้ว 131,423 คน เสียชีวิตแล้ว 3,868 คน ขณะที่จีน แถลงข่าววัคซีนต้านโควิด-19 ว่าผ่านการทดลองระยะที่ 1 พบว่าปลอดภัยและสามารถตอบสนองในการต้านเชื้อไวรัสได้ โดยจากการทดลองในผู้ใหญ่ 108 คนได้รับผลเชิงบวกในช่วง 28 วันที่ผ่านมา ซึ่งจะต้องประเมินต่อไปอีก 6 เดือนว่าวัคซีนดังกล่าวจะสามารถผลิตภูมิคุ้มกันในการป้องกันเชื้อไวรัสโคโรนา 2019 ได้อย่างมีประสิทธิภาพหรือไม่ ขณะที่องค์การอนามัยโลก ประกาศว่าอเมริกาใต้ เป็นศูนย์กลางการระบาดใหม่ของโรคโควิด-19 ซึ่งประเทศบราซิล มีผู้ติดเชื้อสะสมมากกว่า 3 แสนคนแล้ว แต่ยังไม่มีการตรวจหาเชื้ออย่างกว้างขวาง ดังนั้นตัวเลขผู้ติดเชื้อที่แท้จริงน่าจะมีจำนวนมากกว่านี้ อย่างไรก็ตาม การสวมหน้ากากอนามัยและล้างมือด้วยเจลแอลกอฮอล์ ยังมีความจำเป็น เพื่อป้องกันการแพร่ระบาดของโรคโควิด-19 แม้สถานการณ์ในประเทศจะดีขึ้นแล้ว